CELEX: 32015D0435
Language: sk
Date: 2014-12-17 00:00:00
Title: Rozhodnutie Európskeho parlamentu a Rady (EÚ) 2015/435 zo 17. decembra 2014 o mobilizácii rezervy na nepredvídané udalosti

17.3.2015   
            
            
               SK
            
            
               Úradný vestník Európskej únie
            
            
               L 72/4
            
         ROZHODNUTIE EURÓPSKEHO PARLAMENTU A RADY (EÚ) 2015/435
   zo 17. decembra 2014
   o mobilizácii rezervy na nepredvídané udalosti
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (1), a najmä na jej bod 14,
   so zreteľom na návrh Európskej komisie,
   keďže:
   
               (1)
            
            
               V článku 13 nariadenia Rady (EÚ, Euratom) č. 1311/2013 (2) sa ustanovuje rezerva na nepredvídané udalosti do výšky 0,03 % hrubého národného dôchodku Únie.
            
         
               (2)
            
            
               V súlade s článkom 6 uvedeného nariadenia Komisia vypočítala absolútnu výšku rezervy na nepredvídané udalosti na rok 2014 (3).
            
         
               (3)
            
            
               Po preskúmaní všetkých ostatných finančných možností reakcie na nepredvídané okolnosti, ktoré vznikli potom, čo sa vo februári 2013 po prvýkrát stanovil strop platieb viacročného finančného rámca na rok 2014, sa zdá, že je nevyhnutné mobilizovať rezervu na nepredvídané udalosti na doplnenie platobných rozpočtových prostriedkov vo všeobecnom rozpočte Európskej únie na rozpočtový rok 2014 nad strop platieb.
            
         
               (4)
            
            
               Do mobilizácie rezervy na nepredvídané udalosti by sa mala zahrnúť suma 350 miliónov EUR vo forme platobných rozpočtových prostriedkoch, pokiaľ sa nedosiahne dohoda o platbách pre iné osobitné nástroje.
            
         
               (5)
            
            
               Vzhľadom na mimoriadnu situáciu, ktorá nastala tohto roku, sa splnila podmienka poslednej možnosti uvedená v článku 13 ods. 1 nariadenia (EÚ, Euratom) č. 1311/2013.
            
         
               (6)
            
            
               V záujme zaistenia súladu s článkom 13 ods. 3 nariadenia (EÚ, Euratom) č. 1311/2013 by mala Komisia predložiť návrh kompenzácie príslušnej sumy v rámci stropov platieb viacročného finančného rámca pre jeden alebo viaceré budúce rozpočtové roky s náležitým ohľadom na dohodu o platbách pre iné osobitné nástroje a bez toho, aby boli dotknuté inštitucionálne výsadné práva Komisie,
            
         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2014 sa rezerva na nepredvídané udalosti použije na poskytnutie sumy 3 168 233 715 EUR v platobných rozpočtových prostriedkoch nad rámec stropu platieb viacročného finančného rámca.
   Článok 2
   Suma 2 818 233 715 EUR sa kompenzuje v troch splátkach voči rezervám v rámci stropov platieb na tieto roky:
   
               a)
            
            
               2018: 939 411 200 EUR;
            
         
               b)
            
            
               2019: 939 411 200 EUR;
            
         
               c)
            
            
               2020: 939 411 315 EUR.
            
         Komisia sa vyzýva, aby včas predložila návrh týkajúci sa zvyšnej sumy 350 miliónov EUR.
   Článok 3
   Toto rozhodnutie sa uverejní v Úradnom vestníku Európskej únie.
   
      V Štrasburgu 17. decembra 2014
      
         
            Za Európsky parlament
         
         
            predseda
         
         M. SCHULZ
      
      
         
            Za Radu
         
         
            predseda
         
         B. DELLA VEDOVA
      
   
   
      (1)  Ú. v. EÚ C 373, 20.12.2013, s. 1.
   
      (2)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).
   
      (3)  Oznámenie Komisie Rade a Európskemu parlamentu z 20. decembra 2013 o technických úpravách finančného rámca na rok 2014 podľa vývoja HND [COM(2013) 928].